b'\n_START_ARTICLE_\nHistorien om Danmark\n_START_SECTION_\nProduktion\n_START_PARAGRAPH_\nDe dramatiseringer, som indg\xc3\xa5r i fort\xc3\xa6llingerne, er fors\xc3\xb8gt bygget op om ark\xc3\xa6ologiske fund og tolkninger, som forskellige eksperter har givet, samt historiske genstande._NEWLINE_For at optage scener med gletsjere, som der fandtes i Danmark ved sidste istid, tog produktionsholdet til Island._NEWLINE_Derudover anvendte man flere frilandsmuseer til de forskellige dramatiseringer i hvert enkelt afsnit. Sagnlandet Lejre var en stor samarbejdspartner, og stedet blev anvendt som lokation i tre afsnit. Desuden var frivillige med til at sy stenalderdragter til brug til optagelserne p\xc3\xa5 Island med rensdyrj\xc3\xa6gere. Museets forskellige afdelinger blev anvendt som lokation i de tre f\xc3\xb8rste afsnit, om henholdsvis stenalderen, bronze- og jernalderen samt vikingetiden._NEWLINE_Til afsnittet om vikingetiden blev der anvendt kampscener, som var blevet optaget p\xc3\xa5 Moesg\xc3\xa5rd Vikingetr\xc3\xa6f i 2016._NEWLINE_Til afsnittet om middelalderen optog man dele p\xc3\xa5 Middelaldercentret ved Nyk\xc3\xb8bing Falster, hvor man brugte et rekonstrueret k\xc3\xb8bmandshus. Den danske folkemusikgruppe Almune medvirkede i afsnittet om h\xc3\xb8jmiddelalderen._NEWLINE_Produktionen af serien endte med at koste flere penge end budgetteret, men DR har ikke villet oplyse, hvor meget over budget man gik. Redaktionen blev derfor sat under \xc3\xb8konomisk administration. Kulturdirekt\xc3\xb8ren Tine Smedegaard Andersen udtalte dog ogs\xc3\xa5, at overskridelsen ikke ville p\xc3\xa5virke licensbetalerne._NEWLINE_Premieren p\xc3\xa5 anden s\xc3\xa6son skulle oprindeligt have v\xc3\xa6ret i august, men blev flyttet til september, og samtidig blev sendetidspunktet \xc3\xa6ndret fra s\xc3\xb8ndage til l\xc3\xb8rdage. If\xc3\xb8lge DR\'s kanalchef Pil Gundelach Brandstrup var det "For at v\xc3\xa6re sikker p\xc3\xa5 at beholde den h\xc3\xb8je kvalitet". I en afstemning p\xc3\xa5 Ekstra Bladets hjemmeside stemte knap 50\xc2\xa0%, at de foretrak at se serien om s\xc3\xb8ndagen, mens lidt over 20\xc2\xa0% stemte p\xc3\xa5 tirsdag. Brandstrup s\xc3\xa5 det dog ikke n\xc3\xb8dvendigvis som en ulempe med den nye sendetid, da hun mente at det kunne "f\xc3\xa5 flere b\xc3\xb8rn til at se med, da de ikke skal op og i skole dagen efter."_NEWLINE_Afsnit 3 i anden s\xc3\xa6son, der omhandlede 1800-tallet, kr\xc3\xa6vede if\xc3\xb8lge instrukt\xc3\xb8ren Sine Ivic flere sv\xc3\xa6re fravalg, da det var vanskeligt at f\xc3\xa5 alle begivenhederne med i en periode, som if\xc3\xb8lge hende var det tidspunkt, hvor "vores samfund \xc3\xa6ndrer sig allermest fundamentalt".\n_START_SECTION_\nCasting\n_START_PARAGRAPH_\nMan valgte at bruge Lars Mikkelsen som v\xc3\xa6rt til hele serien, hvor han pr\xc3\xa6senterer de forskellige tidsperioder, og delvist medvirker i de forskellig dramatiseringer ved at st\xc3\xa5 som tilskuer til begivenhedernes gang. Mikkelsen udtalte om rollen som v\xc3\xa6rt, at det var intet "mindre end en dr\xc3\xb8m, der g\xc3\xa5r i opfyldelse"._NEWLINE_Der blev gjort et stort arbejde for at finde skuespillere, der havde stor fysisk lighed med de historiske personer, som de portr\xc3\xa6tterede. Seriens caster og tilrettel\xc3\xa6gger udtalte at "Vi har s\xc3\xa5 vidt muligt fors\xc3\xb8gt at finde skuespillere, som ligner de historiske karakterer." Historikeren Peter Yding Brunbech udtalte, at popul\xc3\xa6rkulturelle fremstillinger i "meget h\xc3\xb8j grad med til at bestemme vores visuelle opfattelser af historiske personer", og at det derfor var vigtigt med vellignende skuespillere._NEWLINE_Til Christian den 9.s kostume blev der brugt en original uniform, og dette satte sine begr\xc3\xa6nsninger i castingen af denne rolle. Man brugte desuden en medalje, som tilh\xc3\xb8rte den virkelige Christian 9., og derfor er uerstattelig. Denne medalje var udl\xc3\xa5nt af Ordenskapitlet. Til rollen som Caroline Mathilde m\xc3\xa5tte man tage hensyn til at sk\xc3\xb8nhedsidealet er skiftet siden 1700-tallet, og trods den historiske person var lille og buttet valgte man i stedet en skuespiller, hvis udseende tiltalte moderne mennesker._NEWLINE_I april 2017 annoncerede DR, at man s\xc3\xb8gte statister til den anden s\xc3\xa6son, hvor de is\xc3\xa6r ledte efter m\xc3\xa6nd med langt og mellemlangt h\xc3\xa5r. I maj samme \xc3\xa5r meldte kanalen ud, at de nu s\xc3\xb8gte m\xc3\xa6nd i alle aldre med kort og mellemlangt h\xc3\xa5r til de to kommende afsnit om 1900-tallet, der skulle optages i hele landet i maj og juni m\xc3\xa5ned.\n_START_SECTION_\nS\xc3\xa6son 2\n_START_PARAGRAPH_\nS\xc3\xa6son 2 fik en p\xc3\xa6n modtagelse i Politiken, men if\xc3\xb8lge Berlingske indeholdte s\xc3\xa6sonen b\xc3\xa5de seriens bedste og mest kritisable afsnit. Afsnit 7 om "Enev\xc3\xa6lde og oplysningstid" var if\xc3\xb8lge Berlingske "Dramatisk effektivt, alts\xc3\xa5. Og som s\xc3\xa5dan sigende for Historien om Danmark, n\xc3\xa5r serien, som her, er bedst" og fik fem stjerner . Seriens fjerde afsnit blev kritiseret af historikeren Bent Bl\xc3\xbcdnikow for at vise venstreorienterede aviser, idet der var fem klip med Politiken, men ingen af hverken Berlingske Tidende eller Nationaltidende, og at selv ikke kong Christian 10., der var st\xc3\xa6rkt nationalkonservativ, l\xc3\xa6ste nogle af de to sidstn\xc3\xa6vnte aviser i scenerne med ham. Venstrepolitikeren S\xc3\xb8ren Pind kritiserede p\xc3\xa5 sin blog p\xc3\xa5 Berlingskes hjemmeside, at bes\xc3\xa6ttelsen den 9. april 1940 fik s\xc3\xa5 ringe tid p\xc3\xa5 sk\xc3\xa6rmen, idet den if\xc3\xb8lge ham var "en af de v\xc3\xa6sentligste datoer i Danmarkshistorien"._NEWLINE_Det femte og sidste afsnit i serien, der omhandlede den kolde krig og velf\xc3\xa6rdsstaten, fik meget kritik, specielt for at vise en meget ensidig politisk vinkel. If\xc3\xb8lge historikeren Bent Bl\xc3\xbcdnikow, s\xc3\xa5 var afsnittet "manipulerende og fyldt med usandheder", der lavede et "socialdemokratisk sk\xc3\xb8nmaleri og renvaskning af kommunister". Han kritiserede is\xc3\xa6r, at der ikke blev n\xc3\xa6vnt en eneste borgerlig politiker. Han endte med at kaldet afsnittet en "politisk ensidig og useri\xc3\xb8s udgave af danmarkshistorien" og gav kun \xc3\xa9n ud af seks stjerner. Til Ekstra Bladet udtalte Bl\xc3\xbcdnikow, at det kun var "socialdemokrater og kommunister, der bliver hyldet", og at "den borgerlige side er udraderet af DR". Han kritiserede ogs\xc3\xa5, at man i serien fortalte, at de kulturradikale "gik ind for lighed mellem k\xc3\xb8nnene, og at de gik ind for demokrati", p\xc3\xa5 trods af at mange var st\xc3\xa6rkt kommunistiske, og at disse ikke gik ind for demokrati. Han brokkede sig ogs\xc3\xa5 over, at der ikke var et "et ord om kommunistens vederstyggelighed og mord". Morten Messerschmidt fra Dansk Folkeparti udtalte, at DR burde fjerne afsnittet fra deres hjemmeside, men dette medf\xc3\xb8rte kritik fra Dansk Journalistforbunds formand, Lars Werge Andersen, der mente at politikeren dermed br\xc3\xb8d med armsl\xc3\xa6ngdeprincippet.'